उदयपुर। बरसात और तेज हवाओं के कारण बीती रात हिरणमगरी क्षेत्र में बिजली आपूर्ति ठप रही। शनिवार को नुकसान के बाद करीब 80 शिकायतें दर्ज की गई।बिजली आपूर्ति बहाल नहीं होने पर रात में गुस्साए लोगों ने निगम कार्यालय में पड़ा शिकायत रजिस्टर ही फाड़ दिया।
इससे देर रात शिकायत निस्तारण का काम रोकना पड़ा। जहां से शिकायतें मिलती रही, टीमों ने पहुंचकर कार्रवाई की। सुबह साढ़े छह बजे तीन दफ्तरों की टीमें अभियंता कार्यालय पहुंच गई, लेकिन शिकायत का पता नहीं होने से कार्रवाई शुरू नहीं हो पाई। अधिकारियों ने पहुंचकर साढ़े आठ बजे नया रजिस्टर बनाया, उसके बाद उनका निस्तारण शुरू करवाया गया। यह कार्रवाई रविवार देर शाम तक चली।
निगम के एईएन ने बताया कि रविवार को दिनभर में नब्बे शिकायतें दर्ज हुई। हर टीम को चालीस शिकायतें देकर बिजली आपूर्ति बहाल करवाई गई। आंधी से सबसे ज्यादा नुकसान बप्पा रावल कॉलोनी में हुआ।
इसके अलावा पेड़ पानेरियों की मादड़ी, गायत्री नगर में एलटी पर, गायत्री नगर में ही हाई टेंशन लाइन पर गिरने से आपूर्ति ठप हुई थी। हाउसिंग बोर्ड कॉलोनी रोड पर भी असर रहा। कृषि मंडी में एक लाइन शनिवार को टूट गई थी, उसके बाद दूसरी लाइन रविवार को भी टूट गई। इनकी मरम्मत करवाई गई।
दिनभर बंद रही आपूर्ति
मरम्मत कार्य के चलते कई क्षेत्रों में आपूर्ति ठप रही। उमस और ऐसे में बिजली आपूर्ति गुल होने से लोग घरों में परेशान रहे। दोपहर बाद हुई हल्की व मध्यम बरसात के बाद थोड़ी राहत हुई।
जानकारी के अनुसार कृषि मंडी, गोवर्धन विलास क्षेत्र में मरम्मत कार्य के लिए आपूर्ति बंद की गई। इससे सेक्टर 14, 11, सेंट्रल एरिया, कृषि मंडी क्वाटर्स, हिरण मगरी सेक्टर 6, मनवा का खेड़ा रोड पर आपूर्ति कई घंटों तक ठप रही।
hin_Deva hin_Deva hin_Deva hin_Deva hin_Deva hin_Deva hin_Deva